钦定古今图书集成/历象汇编/岁功典/第023卷 > 元日同谷子延赋 高叔嗣
## 钦定古今图书集成/历象汇编/岁功典/第023卷 > 元日同谷子延赋 高叔嗣

雄都盛宾客，车马争驰骛。芳辰启初年，宴饮多所务。
不知灌园身，何为迷方误。郊馆抗空壑，山扉启峻路。
良朋平生欢，就我今朝步。城因并舍登，径为穿林度。
微阴原上明，片日云中露。青霞照深池，白云停幽树。
共贪岁欲新，不厌日旋暮。农田方在兹，君岂数能顾。